text: পরিবর্তন ডেস্ক: ১২:১৯ অপরাহ্ণ, সেপ্টেম্বর ১২, ২০১৯
  এবার আমির খানের বিরুদ্ধে সরব হলেন অভিনেত্রী তনুশ্রী দত্ত। যৌন হেনস্থায় অভিযুক্ত সুভাষ কাপুরের সঙ্গে কেন কাজ করছেন আমির? প্রশ্ন তুললেন অভিনেত্রী?
  ভারতের জিনিউজ পত্রিকার খবরে বলা হয়, কিছুদিন আগেই আমির জানান, যৌন হেনস্থায় অভিযুক্ত সুভাষ কাপুরের সঙ্গে তিনি যে কাজ না করার সিদ্ধান্ত নিয়েছিলেন, তা পুনর্বিবেচনা করে দেখবেন। আমিরের ঘোষণার পরই অভিনেতার বিরুদ্ধে মুখ খুললেন তনুশ্রী।
  মিড-ডেকে দেওয়া সাক্ষাৎকারে তনুশ্রী বলেন, 'নিজের সিদ্ধান্ত থেকে সরে এসে আমির এই MeToo মুভমেন্টটাকেই হালকা করে দিলেন। আমির যদি জীবিকা, আয় নিয়ে স্বচ্ছ ভাবে ভাবতেন তাহলে মেয়েটাকে কাজের সুযোগ দিতেন।'
  তনুশ্রী প্রশ্ন তোলেন, 'ওই মেয়েটাকেও বিভিন্ন মানসিক ও সামাজিক চাপের মধ্যে দিয়ে যেতে হচ্ছে। তাহলে কি সমবেদনা শুধু পুরুষদেরই প্রাপ্য? কোনও একজন নারী যদি হেনস্থার শিকার হন, ট্রমার মধ্যে দিয়ে দিন কাটান, তখনও বলিউডের একজনও কি তার চিন্তায় রাতে না ঘুমিয়ে কাটান? যদি আমি সুভাষ কাপুরকে কাজে নেওয়ার কথা ভাবতে পারেন, তাহলে তিনি ওই নারীকে কেন কাজ দেওয়ার কথা তিনি ভাবলেন না? '
  প্রসঙ্গত, গত বছরই MeToo মুভমেন্টকে সমর্থন করে আমির যখন মগুল থেকে বেরিয়ে যাওয়ার সিদ্ধান্ত নিয়েছিলেন তখন তনুশ্রী দত্তই তার প্রশংসায় পঞ্চমুখ হয়েছিলেন। তবে সম্প্রতি, হিন্দুস্থান টাইমসকে দেওয়া সাক্ষাৎকারে আমির জানান, যৌন হেনস্থা অভিযুক্তদের সঙ্গে কাজ না করার যে সিদ্ধান্ত নিয়েছিলেন, সেই সিদ্ধান্ত পুনর্বিবেচনা করে দেখার কথা ভেবেছেন তিনি এবং তার স্ত্রী কিরণ রাও।